fi fi fi es en en et es nl de fi en en fi fi de fi es fi en fi nl eu pl nl en en de nl hbs_lat en fr en pt sv en nb nn fi en de fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi sl en ca es es fi fi fi fi fi fi fi fi fi fi fi fi fi fi fi fi fi fi en de en en en en en en en fi fi fi en fi fi fi en fi fi fi fi fi fi fi en fi fi en fi en fi fi et fi fi
Petra, päivä 2 – Aarrekammio yläilmoista
4 huhtikuun, 20188 syyskuun, 2019 julkaissut Vesa - Ihan kartalla., kategoriassa Uncategorized
Paljon nähneet shortsini kirjaimellisesti repeävät kahtia pukeutuessani aamiaiselle ja joudun turvautumaan huonosti taskutilaa tarjoaviin pellavahousuihin. Samalla muistan moskeijoiden rukouskutsujen herättäneen minun hetkellisesti joskus aamuyön tunteina.
Tourism Street johdattaa Petran sisäänkäynnille.
Aamiaisen jälkeen kävelemme Petran pääsisäänkäynnille, joka sijaitsee vain 500 metrin päässä majapaikastamme Petra Palace Hotellista. Lippuluukkujen läheisyydessä sijaitsee myös ikivanhaan luolaan perustettu kuuluisa Cave Bar, jossa päätämme pistäytyä paluumatkalla.
Muinaiseen hautakammioon on perustettu baari.
Sisäänkäynnillä Jord Passeihimme leimataan myös toinen päivä käytetyksi, kunhan ensin olemme todistaneet henkilöllisyytemme. Passimme ovat hotellihuoneen kassakaapissa, mutta onneksi myös ajokortti kelpaa. Jennin esittämä kortti tosin ei virkailijan mielestä ole hänen omansa, mutta niin tai näin, sisään pääsemme joka tapauksessa.
Petraan johtava kapea railo kallioiden välissä tunnetaan nimellä al-Siq.
Ennen varsinaiseen Petraan pääsyä on edessä reilun kilometrin mittainen al-Siq eli kallioon haljennut valtava railo, joka muodostaa kieltämättä eeppisen sisäänkäynnin muinaiseen kalliokaupunkiin. Tällä kertaa kyytiä tarjotaan hevoskärryillä ja ilmeisesti tuo sisältyisi myös lipun hintaan, ilman tippejä toki.
Matkan voi taittaa halutessaan myös hevoskyydillä.
Me turvaudumme tälläkin kertaa apostolinkyytiin voidaksemme rauhassa nauttia paikoitellen yllätävän kapeaski äityvän solan tarjoamasta tunnelmasta. Ja kyllähän tuohon tiettyä jännitystä sisältyy, kun vihdoin viimeisen mutkan takaa paljastuu Petran kuuluisimman nähtävyyden ääriviivat.
Jo aamupäivästä al-Siqin varjot ovat tervetulleita.
Indiana Jones -elokuvastakin tuttu aarrekammio eli Al-Khazneh tai The Treasury on taidokkaasti kaiverrettu hiekkakiveen joskus lähellä ajanlaskumme alkuhetkiä. Voimme vain ihmetellä, miten tuo on ollut edes mahdollista sen aikaisilla menetelmillä.
Lopulta edessä avautuu näkymä Petran aarrekammiolle.
Sisälle aarrekammioon ei pääse, mutta kuten niin monet Petran rakennelmat, on tuokin huomattavasti näyttävämpi ulkopuolelta. Sisätilat kun ovat yleensä sileiden seinien reunustamia neliskulmaisia luolia.
Al-Khazneh eli aarrekammio lienee Petran kuvatuin yksittäinen kohde.
Aarrekammiolta alkaa myös Petran kalliokaupungin pääkatu, jolla riittää vilinää jo heti aamusta. Lukuisten turistien ja katua reunustavien kaupustelijoiden lisäksi joukossa lompsii kameleita taluttajineen, jotka toimivat eräänlaisina kaupungin sisäisinä takseina.
Aarrekammio on vilahdellut myös populaarikulttuurissa aina Indiana Jonesista lähtien.
Selvitettyäni etukäteen millaisia kävelyreittejä Petrasta löytyy, olen törmännyt mahdollisuuteen ihastella aarrekammioita myös korkealta vastapäisen kallion huipulta ja tuonne kiipeäminen onkin ehdottomasti päivän to do -listallani.
Yksi kyydin tarjoajista ja ”ilmastoitu Ferrarinsa”.
Ensin lähdemme kuitenkin talsimaan pitkin punaisten kallioiden reunustamaa pääkatua. Siellä täällä erottuu mustia suuaukkoja ja hieman harvemmassa vuosien silottamia kaiverrettuja julkisivuja. Paljouden hämmentämänä vilkaisen Lonely Planetia ja totean, että kyllä vain, Petrasta löytyy yhteensä jopa 800 rekisteröityä kohdetta.
Petran amfiteatteri on aidoin suojattu.
Yksi joukosta helpoimmin erottuva kohde on vanha amfiteatteri, josta suurin osa on kaiverrettu suoraan kallioon. Portit estävät pääsyn katsomoon, mikä ei ole ihme, sillä hauras hiekkakivi on erityisen altis turistimassojen kulutukselle.
Pääkadun varrella ei voi kuin hämmästellä muinaisten rakennelmien määrää.
Hieman teatterin jälkeen oikealla kohoavan Al Kubtha -vuoren edustalla kalliosta erottuu joukko suuria ja näyttäviä hautakammioita, jotka tunnetaan yhteisnimityksellä Royal Tombs. Näitä kuninkaallisia hautoja pääsee kiviportaita pitkin tutkimaan myös lähempää.
Kotoisan oranssi kissa teetaukoseurana.
Ensin pysähdymme kuitenkin kahvilan pöytään hörppäämään kupilliset paikallista minttuteetä ja pitämään seuraa kissalle, joka on kuin paria numeroa pienempi painos kotona odottavasta Pete-kissastamme.
Kuninkaallisten hautojen edustalle johtavat portaat osoittautuvat oikeaksi valinnaksi myös siinä mielessä, että kylttien mukaan samalta suunnalta saa alkunsa myös etsimäni ”Al Kubtha trail” eli aarrekammion ylle johtava vaellusreitti.
Janoinen koiraemo saa toisen vesipulloistamme.
Heti reitin alkupäässä törmäämme koiraan, joka on ulkomuodostaan päätellen jokin aika sitten synnyttänyt ja Jenni antaakin sille vesipullonsa sisällön. Ja kun minä vielä kaivan repusta vähän sämpylää, olemme saaneet ystävän.
Al Kubtha -reitti vie jälleen kapuamaan ylöspäin.
Koira lähtee seuraamaan meitä ylös portaita, mutta kääntyy sitten onneksi ensimmäisten vastaantulijoiden mukana takaisin alas. Noin puolivälissä portaat alkavat hirvittää Jenniä siinä määrin, että hän päättää odottaa näköalatasanteelta löytyvällä varjoisalla penkillä, kun minä piipahdan katsastamassa paljon kehutun näkymän reitin loppupäässä.
Loppumatkasta askelmat ovat kuluneet lähes olemattomiin.
Viimeinen pätkä portaita onkin paikoitellen lähinnä sileäksi kulunutta kallioita, eikä niiden jälkeen enää sen kummemmin tienviittoja ole näkyvllä. Onneksi muistan lukeneeni, että reitti jatkuu seuraavaksi vasemmalle eli hieman epäloogisen tuntuisesti tovin verran alamäkeen.
Viimeinen pätkä Al Kubtha -trailia on polkua vuoren laella.
Muutama sata metriä tasamaata johdattaa minut beduiiniteltalle, jonka edustalle pystytetty pieni kylttii julistaa sisälle osoittavan nuolen kera: ”best view”. Kumarrun sisään, ostan kohteliaisuuttani kylmän Spriten ja istahdan matolle muutaman muun paikalle eksyneen turistin seuraan ihastelemaan kieltämättä vaikuttavaa näkymää.
Beduiininteltan kätköistä voi ihastella yhtä Petran upeimmista näkymistä.
Juoman hörpättyäni pyydän vieressä istuvaa miestä ikuistamaan minut huiveineni korkean paikan kammoamani uhmaassa ja lähden sitten paluumatkalle. Portaiden yläpäässä on toinen beduiiniteltta, josta ostan vesipullon ja saan lisäksi pyydettyäni myös koiralle vettä ja tyhjän tonnikalapurkin kupiksi. Huojennuksekseni saan kuulla, että monet paikalliset tarjoavat koirille päivittäin ruokaa ja juomaa.
Korkeuksista avautuu myös muuten mahtava näköala.
Teltan viereltä avautuvat näkymät amfiteatterille ja muinaisen Petran keskustan rauniolle, joita tutkailen kylmää vettä kulautellen ja mietin, että eipä ole ihme että janottaa. Aurinko porottaa pilvettömältä taivaalta ja näkyy tuolta alhaalta olevan loppujen lopuksi melkoinen kapuaminen tähän pisteeseen. Jenni kuitenkin varmasti jo odottaa, joten hölkkään portaat alas tasanteelle, jossa hän onkin tällä välin saanut saman koiran seurakseen. Veden lisäksi jätän koiralle vielä loput repustani löytyvistä sämpylän rippeistä ennen kuin astelemme portaat takaisin kuninkaallisten hautojen edustalle.
Amfiteatteri on jäänyt kauas alapuolelle.
Yksinäinen vuohi päivystää Silk Tombin edustalla, joka tunnetaan värikkään ulkomuotonsa vuoksi myös sateenkaarihautana. Vilkaisemme myös pariin muuhun hautakammioon, joiden koruttoman yksinkertaisen sisäpuolen parasta antia onkin kivipintojen värimaailma, joka vaikuttaisi olevan lähtöisin lähinnä psykedeelistä suuntausta edustavan maalarin pensselistä.
Värikäs Silk Tomb on saanut vuohen vartijakseen.
Pääkadun varrelle palattuamme pysähdymme ostamaan muutaman postikortin ja siirrymme sitten korkean kallion tarjoamaan varjoon tutkimaan evästilannetta, joka ei koiralle suotujen almujen jälkeen ole kovinkaan mairitteleva.
Koruttomien hautakammioiden sisuksia koristaa luonnon väriloisto.
Kellokin alkaa lähestyä neljää, joten toteamme Petra-kiintiömme olevan täynnä ja lähdemme talsimaan takaisin kohti nykypäivän sivistystä. Toki huomaan siellä täällä vielä useammankin pysähtymisen arvoisen kuvauskohteen, ennen kuin al-Siq ympäröi meidät varjoisalla viileydellään.
Vielä paluumatkalla löytyy uutta kuvattavaa.
Lopulta viimeisen soratienpätkän jälkeen saavumme The Cave Bariin ja suuntaamme suosiolla muinaiseen nabatealaishautakammioon pystytetyn terassin tarjoamaan varjoon. Jenni huomaa, että kaikista varotoimista huolimatta hän on onnistunut polttamaan itsensä. Armoton aurinko kun on iskenyt pohkeisiin.
Petra tarjoaa riittävästi punakivistä julkisivua parille päivälle.
Tilaamme hummusta, jota oluen ja valkoviinin kera nauttiessamme toteamme nälän olevan sitä luokkaa, että miksipä emme samalla kertaa myös illastaisi paikassa. Tilaamme siis uudet juomat sekä shawarma-rullan ja falafel-aterian.
Suurin osa Petran rakennelmista on hautoja.
Saatuani wifi-yhteyden toimimaan huomaan sattumalta, että tänään vietetään maailman kodittomien eläinten päivää. Kallioilla kiipeillyt koira olisi meiltä toki vettä saanut joka tapauksessa, mutta nyt annan loput annokseni kananpaloista jaloissani pyörivälle kissalle naapuripöydän ranskalaisturistien paheksuvista katseista välittämättä.
Hummuslounas vaihtuu lopulta illalliseksi The Cave Barissa.
Aurinko laskee kävellessämme takaisin hotellille ja kahden päivän Petrassa kaahimisen jäljiltä sitä on miltei valmis suoraan nukkumaan. Haenl kuitenkin vielä läheisestä marketista suklaata ja alkoholittoman oluen. Ennen kuin nukahdan, täytyy vielä tarkistaa huomisen ajoreitti Wadi Rumin aavikolle.
Edellinen artikkeliPetra, päivä 1 – Luostari
Seuraava artikkeliKamelikyydillä Wadi Rumin aavikolle
Täytä tietosi alle tai klikkaa kuvaketta kirjautuaksesi sisään:
Sähköpostiosoite (pakollinen) (Osoitetta ei koskaan julkaista)
Olet kommentoimassa WordPress.com -tilin nimissä. ( Log Out /  Muuta )
Olet kommentoimassa Twitter -tilin nimissä. ( Log Out /  Muuta )
Olet kommentoimassa Facebook -tilin nimissä. ( Log Out /  Muuta )
Muodostetaan yhteyttä palveluun %s
Ilmoita uusista kommenteista sähköpostilla.
Ilmoita uusista artikkeleista sähköpostilla.
🌎: 🇪🇨 / 📅: September 2018
🌎: 🇪🇨 / 📅: September 2018
🌎: 🇰🇿 / 📅: July 2017
🌎: 🇰🇿 / 📅: July 2017
🌎: 🇰🇿 / 📅: July 2017
🌎: 🇰🇿 / 📅: July 2017
© 2018 IHAN KARTALLA. ALL RIGHTS RESERVED.
Risteilyn jälkeinen päivä Puerto Baquerizo Morenossa
Create a website or blog at WordPress.com Teeman Karuna on tehnyt Automattic.
Already have a WordPress.com account? Log in now.
View post in Reader
%d bloggaajaa tykkää tästä: